นายกรัฐมนตรี ตรวจติดตามสถานการณ์อุทกภัย และมอบถุงยังชีพแก่ผู้ประสบภัย ที่จังหวัดสิงห์บุรี หลังชาวบ้านเดือดร้อน ระดับน้ำท่วมสูง
พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงพื้นที่ตรวจเยี่ยมและติดตามสถานการณ์อุทกภัย พร้อมรับฟังแผนบริหารจัดการแก้ไขปัญหาอุทกภัยและแนวทางการช่วยเหลือประชาชนที่จังหวัดสิงห์บุรี โดยจุดแรกที่ชุมชนบางแคใน ใต้สะพานบางระจัน ต.บางกะบือ อ.เมืองสิงห์บุรี นายกรัฐมนตรีจะมอบถุงยังชีพให้แก่ผู้ประสบภัยที่อยู่บริเวณนั้น ประมาณ 30 ราย และลงเรือไปเยี่ยมและให้กำลังใจประชาชน ที่ประสบปัญหาระดับน้ำท่วมสูง ประมาณ 600 หลังคาเรือน สำหรับพื้นที่ชุมชนบางแคใน ระดับน้ำเริ่มท่วมสูงมาถึงแนวถนน เจ้าหน้าที่ได้นำกระสอบทราย มาทำเป็นแนวกั้นถนนริมแม่น้ำเจ้าพระยา และมีการติดตั้งเครื่องสูบน้ำขนาดใหญ่ เพื่อป้องกันไม่ให้น้ำไหลข้ามถนนไปท่วมบ้านเรือนประชาชนอีกฝั่งถนนหนึ่ง ซึ่งเป็นเขตเศรษฐกิจ โดยขณะนี้ระดับน้ำห่างจากขอบกระสอบทราย ประมาณ 20- 30 เซนติเมตรเท่านั้น รวมถึงกองบัญชาการกองทัพไทย ได้จัดตั้งครัวเคลื่อนที่ จัดทำอาหารให้แก่ผู้ประสบภัยด้วย ขณะที่ชาวบ้านบางส่วนได้ใช้เรือในการสัญจร พร้อมเปิดเผยว่าขณะนี้ระดับน้ำเริ่มทรงตัว แต่กังวลจะมีฝนตกลงมาเพิ่มเติม พร้อมให้กำลังใจนายกรัฐมนตรีในการทำงานต่อไปทั้งนี้เมื่อเสร็จภารกิจที่จุดแรก นายกรัฐมนตรีจะเดินทางต่อไปยังวัดเฉลิมมาศ เพื่อตรวจสภาพพนังกั้นน้ำริมแม่น้ำเจ้าพระยาส่วนจุดสุดท้าย นายกรัฐมนตรี จะเป็นประธานเปิดโครงการ “ส่งสุขภาพดีให้คนไทย #จากใจไปรษณีย์ไทย Delivers Wellness” ณ วิทยาลัยเทคนิคสิงห์บุรี พร้อมกดปุ่มปล่อยโดรนสำหรับนำจ่ายกล่องยาไปยังบ้านผู้ประสบอุทกภัย